Datum: 6.6.2011

Zadeva: **Ustanovitev mladinske alpinistične reprezentance**

Komisija za alpinizem (KA) pri PZS je že v preteklih letih začela z bolj načrtovanim in sistematičnim delom z mladimi alpinisti. Za nabiranje izkušenj v Alpah je poskrbela z zimskim taborom v Chamonixu, ki je sedaj že vsakoletna stalnica. Lansko leto je bil po dolgem času ponovno izpeljan poletni plezalni tabor v Alpah (Marmolada), ki bo izpeljan tudi letos (Mont Blanc). Predvsem mladi perspektivni alpinisti so bili udeleženci tradicionalnih angleških taborov v organizaciji BMC in vsakoletnih ledno plezalskih vikendov (Švica, Francija). V 2008 (2009) je bila izmenjava z mladimi poljskimi alpinisti. KA je v preteklosti (tudi danes) skupaj s KOTG podpirala mlade alpiniste pri različnih odpravah v tuja gorstva (Himalaja, Patagonija, Aljaska, ...).

KA si močno prizadeva, da bo pri razvoju in podpori mladih alpinistov naredila še korak naprej. Razširili bomo paleto aktivnosti, nadgradili že utečene akcije, predvsem pa bomo vsem akcijam dali usmeritev in vizijo. Osnovna ideja je večletno načrtovano in sistematično delovanje z mladimi perspektivnimi alpinisti preko različnih akcij od različnih plezalnih vikendov, plezalnih taborov, izmenjav do odprav v različna tuja gorstva.

Ideja o mladinski alpinistični reprezentanci ni nova. Z novo sestavo KA in glede na splošno stanje v slovenskem alpinizmu smo se odločili za korak, da z letošnjim letom ustanovimo mladinsko alpinistično reprezentanco. Dodaten motiv za nujno ukrepanje je ne-zanimanje za himalajske odprave mladih alpinistov v zadnjih letih ter posledično upad kvalitetnih vzponov v Himalaji, pomanjkanje kvalitetnih idej za odprave ter zmanjševanje kategoriziranih (mladih) alpinistov.

Cilja članstva v reprezentanci sta predvsem dva; kvalitetni (vrhunski) vzponi ter »vzgoja« mladih alpinistov v času članstva v reprezentanci v dovolj izoblikovane in samostojne alpiniste, sposobne izbirati in uresničevati lastne kvalitetne alpinistične cilje (doma, v Alpah in v tujih gorstvih).

Program mladinske alpinistične reprezentance je okvirno sestavljen, dokončno se bo izoblikoval tekom poletja. Reprezentanco bo vodil vodja (selektor), ki bo sestavljal, nadzoroval in bedel nad izvajanjem vsebinskega programa reprezentance, za logistični in finančni del programa bo skrbela KA (s KOTG). Vodje različnih akcij reprezentance bodo izkušeni slovenski alpinisti. Člani reprezentance bodo imeli posebne ugodnosti in hkrati obveznosti.

Prva uradna predstavitev programa reprezentance bo na zboru načelnikov 15. junija 2011, kjer bomo podrobneje predstavili idejo, cilje ter program mladinske alpinistične reprezentance. Po zboru načelnikov bomo na KA skupaj s selektorjem intenzivno delali pri pripravi dokončnega programa reprezentance ter pri pripravah za zbiranje članov v reprezentanco. Podrobnosti na zboru načelnikov.

Z lepimi pozdravi.

Miha Habjan in Matej Kladnik, Komisija za alpinizem